CELEX: 62010CN0512
Language: da
Date: 2010-10-26 00:00:00
Title: Sag C-512/10: Sag anlagt den 26. oktober 2010 — Europa-Kommissionen mod Republikken Polen

29.1.2011   
            
            
               DA
            
            
               Den Europæiske Unions Tidende
            
            
               C 30/16
            
         Sag anlagt den 26. oktober 2010 — Europa-Kommissionen mod Republikken Polen
   (Sag C-512/10)
   ()
   2011/C 30/26
   Processprog: polsk
   
      Parter
   
   
      Sagsøger: Europa-Kommissionen (ved H. Støvlbæk og K. Herrmann, som befuldmægtigede)
   
      Sagsøgt: Republikken Polen
   
      Sagsøgerens påstande
   
   
               —
            
            
               Det fastslås, at Republikken Polen har tilsidesat sine forpligtelser i henhold til artikel 6, stk. 3, i og bilag II til Rådets direktiv 91/440/EØF af 29. juli 1991 om udvikling af Fællesskabets jernbaner, med senere ændringer (1), artikel 4, stk. 2, og artikel 14, stk. 2, i Europa-Parlamentets og Rådets direktiv 2001/14/EF af 26. februar 2001 om tildeling af jernbaneinfrastrukturkapacitet og opkrævning af afgifter for brug af jernbaneinfrastruktur samt sikkerhedscertificering (2), artikel 6, stk. 2, og 3, i direktiv 2001/14, artikel 6, stk. 1, i direktiv 2001/14, sammenholdt med artikel 7, stk. 3 og 4, i direktiv 91/440, med senere ændringer, og artikel 7, stk. 3, og artikel 8, stk. 1, i direktiv 2001/14.
            
         
               —
            
            
               Republikken Polen tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Kommissionen har anført, at Republikken Polen har gjort sig skyldig i fire tilsidesættelser ved ikke at have iagttaget bestemmelserne i den første jernbanepakke.
   Republikken Polen har for det første ikke indført nogen mekanisme, der sikrer, at beslutningerne fra og organiseringen af den person, som forvalter infrastrukturens væsentlige funktioner, nemlig PLK S.A. (Polskie Linie Kolejowe, et aktieselskab), er uafhængig i forhold til holdingselskabet, dvs. over for det dominerende selskab PKP. S.A. og de andre kontrollerede selskaber i holdingselskabet, som er jernbanevirksomheder.
   For det andet har Republikken Polen ikke truffet passende foranstaltninger i henhold til artikel 6, stk. 1, første afsnit, i direktiv 2001/14 og artikel 7, stk. 3 og 4, i direktiv 91/440 med henblik på at sikre, at infrastrukturforvalteren, PLK S.A., skaber økonomisk balance inden for et passende tidsrum. Republikken Polen har accepteret, at PLK S.A. ophober tab frem til år 2012.
   Republikken Polen har for det tredje ikke givet PLK S.A. specifikke incitamenter med henblik på at nedbringe såvel omkostningerne som afgifterne for brug af jernbaneinfrastrukturen, således som foreskrevet ved artikel 6, stk. 2, og 3, i direktiv 2001/14.
   For det fjerde har Republikken Polen i strid med artikel 7, stk. 3, i direktiv 2001/14 undladt at træffe de nødvendige foranstaltninger med henblik på at sikre, at afgifterne for minimumsadgang til jernbaneinfrastrukturen fastsættes på et niveau svarende til de omkostninger, der påløber direkte som følge af jernbanedriften. Den polske stat har heller ikke indført nogen kontrolmekanisme som krævet i henhold til artikel 8, stk. 1, i direktiv 2001/14, som ville gøre det muligt at kontrollere, om forskellige markedssegmenter ud fra et økonomisk synspunkt er i stand til at bære forhøjede afgifter for adgang til jernbaneinfrastrukturen og udnyttelse heraf.
   
      (1)  EFT L 237, s. 25.
   
      (2)  EFT L 75, s. 29.